**Rámcová dohoda**

uzatvorená podľa § 409 a nasl. zák. č. 513/1991 Zb. Obchodného zákonníka v znení neskorších predpisov a zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej aj „ZVO“)

**ev. č. kupujúceho: BBRSC/ /2023 ev. č. predávajúceho:**

**„**Chemický posypový materiál používaný na posyp v rámci zimnej údržby cestných komunikácií - **Kúpa a dodanie voľne loženej posypovej soli (NaCl) pre zimnú sezónu 2023/2024 výzva č. 6 v rámci zriadeného dynamického nákupného systému (ďalej iba „tovar“)“**

( ďalej iba „kúpna zmluva“ alebo „zmluva“ v príslušnom gramatickom tvare )

medzi týmito zmluvnými stranami:

**Kupujúci: Banskobystrická regionálna správa ciest, a. s.**

Sídlo: Majerská cesta 94, 974 96 Banská Bystrica

Právna forma: Akciová spoločnosť zapísaná v Obchodnom registri Okresného

súdu Banská Bystrica, Oddiel: Sa, Vložka č.: 909/S

Zastúpená: Ing. Martin Turčan, predseda predstavenstva

Ing. Róbert Machala, podpredseda predstavenstva

IČO: 36 836 567

DIČ: 2022451189

IČ DPH: SK2022451189

Bankové spojenie: VÚB a.s., pobočka Banská Bystrica

IBAN: SK82 0200 0000 0021 8394 4256

Telefón: +421 48 41 42 761, +421 48 47 27 365

Oprávnený konať

vo veciach zmluvy: Ing. Tomáš Maňúr, prevádzkovo-technický riaditeľ

(ďalej len „objednávateľ" „odberateľ“ alebo „kupujúci“ v príslušnom gramatickom tvare)

**Predávajúci:**

Sídlo:

Právna forma:

Štatutárny orgán:

IČO:

DIČ:

IČ DPH:

Bankové spojenie:

IBAN:

Telefón/fax:

E-mail:

Oprávnení konať

vo veciach zmluvy:

(ďalej len **„dodávateľ“** alebo **„predávajúci“** na strane druhej a spolu s objednávateľom/kupujúcim ďalej len „**zmluvné strany**“)

**takto:**

**Preambula**

Táto zmluva je uzavretá na základe verejného obstarávania, ktoré uskutočnil objednávateľ, postupom zadávania zákazky podľa § 58 až 61 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“), výzva v rámci zriadeného dynamického nákupného systému s predmetom „Posypové materiály určené na zimnú údržbu cestných komunikácií“.

**I.**

**Úvodné ustanovenia**

1. Dodávateľ vyhlasuje, že je podnikateľom alebo obchodnou spoločnosťou s právnou subjektivitou, ktorej predmetom podnikania je činnosť v rozsahu požadovanom súťažnými podmienkami verejného obstarávania, spĺňa podmienku spôsobilosti po materiálnej, technickej, technologickej i personálnej stránke, na dodanie tovaru v zmysle na predmet Zmluvy sa vzťahujúcich platných všeobecne záväzných právnych predpisov a technických noriem Slovenskej republiky a Európskej únie, spĺňa podmienky zákona č. 315/2016 Z. z. o registri partnerov verejného sektora a o zmene a doplnení niektorých zákonov a je oprávnený túto Zmluvu uzavrieť a naplniť účel Zmluvy.
2. Dodávateľ berie na vedomie, že v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov, nakoľko nie je subjektom verejnej správy a zároveň, na základe tejto Zmluvy prijíma alebo bude prijímať finančné prostriedky uvedené v § 2 ods. 1 písm. a/ bod 1. tohto zákona, preto, ak spĺňa podmienky na zápis do registra partnerov verejného sektora ako účastník Zmluvy podľa § 2 ods. 1 písm. d/ tohto zákona a k času podpisu Zmluvy nezabezpečil svoj zápis do registra podľa tohto zákona, Objednávateľ ako účastník Zmluvy, ktorý poskytuje finančné prostriedky podľa § 2 ods. 1 písm. a/ prvého bodu tohto zákona nie je v omeškaní, ak z tohto dôvodu neplní, čo mu ukladá táto Zmluva, pričom Objednávateľ má tiež právo odstúpiť od tejto Zmluvy bez nároku Dodávateľa na plnenie titulom kúpnej ceny.
3. Dodávateľ je povinný pri plnení predmetu Zmluvy dodržiavať všetky platné všeobecne záväzné právne predpisy a technické normy Slovenskej republiky a Európskej únie vzťahujúce sa na predmet Zmluvy.
4. Dodávateľ berie na vedomie, že pri dodaní predmetu Zmluvy prostredníctvom subdodávateľov (ďalej aj iba „subdodávka“ ) zodpovedá dodávateľ tak, ako keby predmet Zmluvy alebo jeho časť dodával sám. Dodávateľ je povinný vopred písomne oznámiť objednávateľovi akékoľvek zmeny týkajúce sa subdodávok.
5. Dodávateľ vyhlasuje, že pred uzavretím Zmluvy dostatočne zvážil a s vynaložením odbornej starostlivosti a všetkého úsilia posúdil do úvahy prichádzajúce riziká spojené s plnením predmetu Zmluvy, v cenovej ponuke vzal do úvahy kompletný rozsah nákladov a cien materiálov, prác, služieb potrebných na splnenie predmetu zmluvy a tieto zahrnul do ceny za dodanie predmetu Zmluvy.

**II.**

**Predmet kúpnej zmluvy**

1. Predmetom zmluvy je dodanie chemického posypového materiálu používaného na posyp v rámci zimnej údržby cestných komunikácií, a to voľne loženej priemyselnej soli (chlorid sodný - NaCl) na posyp ciest s rozmrazovacím účinkom minimálne – 6 oC a menej s protispekacou prísadou, vrátane jej dopravy  s vyložením tovaru z dopravných prostriedkov na miesta určenia, ktorými sú jednotlivé strediská kupujúceho na obdobie zimnej sezóny 2023/2024 v celkovom množstve **18 500 ton** na základe objednávok kupujúceho.
2. Požiadavky na posypový materiál na báze chloridu sodného.

* chlorid sodný - NaCl - voľne ložená s rozmrazovacou účinnosťou – 6 °C a menej:
* obsah NaCl min. 98,00 %
* obsah síranov max. 0,90 %
* nerozpustné látky max. 1,00 %
* obsah vody H2O (vlhkosť) max. 2,00 %
* obsah prachových častíc max. 15 %
* obsah veľkých častíc viac ako 15 %
* Fe max. 15,00 mg.kg-1
* As max. 0,10 mg.kg-1
* Cd max. 0,10 mg.kg-1
* Pb max. 1,00 mg.kg-1
* Zn max. 0,50 mg.kg-1
* Cu max. 0,50 mg.kg-1
* Hg max. 0,01 mg.kg-1
* účinnosť rozmrazovania -6 °C a menej (t. j. čím nižšia teplota účinnosti rozmrazovania, tým lepšie)
* obsah protispekacej prísady K4Fe(CN)6 v rozsahu od min. 10 do max. 200 mg/kg

Chlorid sodný – NaCl – voľne ložený s rozmrazovacou účinnosťou – 6 °C a menej, musí spĺňať technické parametre v súlade s Technickým predpisom TP 040 vydaným Ministerstvom dopravy, výstavby a regionálneho rozvoja SR.

1. Predávajúci je povinný počas celej platnosti zmluvy minimálne:

* dodávať pre kupujúceho tovar - chemický posypový materiál na posyp ciest: technickú soľ s protispekacou prísadou s rozmrazovacím účinkom -6°C a menej, voľne loženú so zníženým obsahom prachových častíc, vrátane dopravy tovaru a vykládky tovaru na miesto určenia určené kupujúcim – strediská kupujúceho,
* dodávať predmet zákazky v termínoch podľa Kúpnej zmluvy, resp. podľa objednávok kupujúceho,

1. Predávajúci sa zaväzuje tovar dodať v rozsahu, spôsobom, lehotách uvedených v ods. 5 článku II zmluvy a následne v konkrétnych čiastkových objednávkach (ďalej aj ako „objednávka“) vystavených kupujúcim počas platnosti a účinnosti zmluvy.
2. Predávajúci je povinný  **dodať tovar** kupujúcemu na miesto určenia, ktorým sú jednotlivé strediská, resp. pracoviská (skládky posypových materiálov) v lehote najneskôr do 30 dní odo dňa účinnosti tejto zmluvy v celkovom množstve 5 000 ton ako prvonávoz, ktoré množstvo je bližšie špecifikované v prílohe č. 2 tejto zmluvy.
3. Predávajúci sa zaväzuje následne zvyšnú časť tovaru v celkovom množstve 13 500 ton bližšie špecifikovanom v prílohe č. 2 tejto zmluvy dodávať priebežne, podľa objednávok kupujúceho v množstvách podľa Prílohy č. 2 k zmluve – Zmluvné množstvo, pričom kupujúci je povinný podľa potreby objednávať u predávajúceho tovar na základe písomnej alebo e-mailovej objednávky, v ktorej presne špecifikuje množstvo tovaru, miesto plnenia, termín plnenia a ďalšie podmienky. Objednávku je predávajúci povinný písomne potvrdiť najneskôr do 24 hod. od doručenia objednávky.
4. Pri každej dodávke predmetu zmluvy predávajúci odovzdá kupujúcemu dodací list k Tovaru s uvedením dátumu, času dodania a subjektu, ktorý Tovar dodáva a zároveň predloží vážny lístok, ktorý musí obsahovať dátum a čas váženia, údaj o dodávateľovi, odberateľovi, ŠPZ vozidla, meno vodiča, druh dodaného tovaru a váhu tovaru a podpis zodpovednej osoby. Predávajúci ku každej dodávke predloží doklad o váhe, na ktorej bude vážený tovar – voľne ložená soľ. Váženie tovaru je možné len na váhe, ktorá má platné úradné overenie metrológie (ďalej len „certifikát“).
5. Kupujúci sa zaväzuje zaplatiť za tovar kúpnu cenu podľa článku IV. zmluvy.

**III.**

**Trvanie zmluvy a termíny plnenia**

1. Zmluva sa uzatvára na dobu určitú, **6 mesiacov** odo dňa nadobudnutia účinnosti zmluvy, alebo do vyčerpania finančného limitu zodpovedajúceho kúpnej cene tovaru, podľa toho, ktorá z týchto udalostí nastane skôr.
2. Kupujúci si vyhradzuje právo určovať termíny a množstvo jednotlivých dodávok tovaru priebežne počas doby platnosti zmluvy samostatnými písomnými objednávkami.
3. Objednávka musí obsahovať nasledovné údaje: druh a množstvo tovaru, termín dodania tovaru podľa zásad v ods. 4 tohto článku zmluvy, miesto dodania, t. j. názov strediska kupujúceho a jednotkovú cenu objednaného tovaru.
4. Predávajúci je povinný pri objednávke na jedno miesto dodania (ďalej aj „miesto plnenia“) dodať tovar v množstve:

- do 50 ton do 5 hodín od doručenia objednávky (pre každé jedno miesto odberu),

- do 200 ton do 48 hodín od doručenia objednávky (pre každé miesto odberu),

- od 200 do 400 ton do 5 dní od doručenia objednávky (pre každé miesto odberu),

- nad 400 ton do 10 dní od doručenia objednávky (pre každé jedno miesto odberu).

1. Predávajúci je povinný pri „Mimoriadnej objednávke“ v prípade kalamitnej situácie, mimoriadnej udalosti alebo inej udalosti, ktorá predstavuje alebo môže predstavovať nebezpečenstvo pre ľudské zdravie, život alebo môže mať vplyv na život, zdravie alebo majetok osoby dodať tovar aj počas štátnych sviatkov a víkendov.
2. Uvedené termíny (lehoty) dodania v ods. 5 článku II zmluvy, ods. 4 a 5 článku III zmluvy sú maximálne, záväzné a tieto je možné meniť len po vzájomnej písomnej dohode obidvoch zmluvných strán formou dodatku k zmluve.
3. Riadne vyplnený dodací list spolu s vážnymi lístkami je oprávnený a povinný za kupujúceho prevziať vedúci príslušného strediska alebo službukonajúci dispečer podľa miesta dodania Tovaru.
4. Predávajúci za účelom prijatia objednávok stanovuje nasledovné kontaktné údaje:

Kontaktná osoba/y:

číslo telefónu:

email:

1. V prípade, ak nastanú okolnosti na strane predávajúceho, ktoré môžu spôsobiť omeškanie s dodávkou tovaru na základe konkrétnej objednávky, je predávajúci povinný ihneď po doručení objednávky túto skutočnosť oznámiť kupujúcemu, a to e-mailom alebo telefonicky s písomným potvrdením tejto informácie najneskôr do 24 hodín od doručenia objednávky. Ak si predávajúci túto povinnosť nesplní, zodpovedá za škodu, ktorá kupujúcemu v dôsledku jeho konania, resp. nekonania vznikne. Týmto nie sú dotknuté ustanovenia čl. VII. zmluvy

**IV.**

**Kúpna cena**

1. Kúpna cena je stanovená v súlade so zákonom č. 18/1996 Z. z. o cenách v znení neskorších predpisov a vyhláškou MF SR č. 87/1996 Z. z., ktorou sa vykonáva zákon o cenách v znení neskorších predpisov.
2. Jednotková cena tovaru uvedená v Prílohe č. 1 zmluvy je maximálna a záväzná a pokrýva všetky zmluvné záväzky a všetky náklady potrebné na riadne dodanie predmetu kúpy v rozsahu a spôsobom podľa tejto zmluvy a súťažných podkladov. Cena je dohodnutá vrátane naloženia, dopravy (prepravy) a vyloženia tovaru na konkrétne miesto plnenia podľa zmluvy. Cena je v súlade s cenovou ponukou predávajúceho, ktorá ako Príloha č. 1 tvorí neoddeliteľnú súčasť tejto zmluvy.
3. Celková kúpna cena v zmysle tejto zmluvy je tvorená ako súčin prijatej jednotkovej ceny (...... EUR bez DPH) a celkového množstva dodávaného tovaru podľa tejto zmluvy. Kúpna cena predstavuje celkom sumu:

Cena bez DPH Eur

DPH 20 % Eur

Cena s DPH Eur

**Slovom: ............................................................Eur, 00/100 s DPH.**

1. Zmluvu možno zmeniť písomnou formou počas jej trvania bez nového verejného obstarávania výlučne za predpokladov uvedených v § 18 ZVO. Pri zmene zmluvy, ktorou by sa zvyšovala resp. znižovala cena plnenia alebo jej častí je potrebné dodržiavať hodnoty zmien uvedené v § 18 ods. 3 ZVO.
2. Sadzba ceny DPH, uvedená v prílohe č. 1, je uvedená vo výške platnej ku dňu uzatvárania tejto zmluvy. V prípade legislatívnej zmeny sadzby DPH, bude táto zmenená a fakturovaná v sadzbe platnej v čase vykonania predmetu zmluvy.

**V.**

**Všeobecné dodacie podmienky**

1. Predávajúci zodpovedá za kvalitu, úplnosť dodávky tovaru a odovzdanie dodávky tovaru v mieste a čase podľa jednotlivých objednávok kupujúceho.
2. Za dodanie tovaru na základe príslušnej objednávky sa považuje dodanie tovaru predávajúcim riadne a včas, bez vád, v množstve a kvalite podľa zmluvy a jej Príloh.
3. Po dodaní tovaru do miesta kupujúceho a potvrdení dodacieho listu kupujúcim sa tovar stáva majetkom kupujúceho.
4. Kupujúci si vyhradzuje právo vykonávať kontroly množstva a kvality dodaného tovaru. Kupujúci je povinný vykonať kontrolu vážením množstva Tovaru vždy, ak vážny lístok deklaruje maximálnu povolenú hmotnosť dodávaného množstva Tovaru.
5. V prípade nedodržania kvality dodaného druhu tovaru, ktorý ešte nebol prevzatý, kupujúci tovar neprevezme, predávajúci ho odoberie naspäť a je povinný bezodkladne dodať náhradné kvalitné plnenie dodávky tovaru na vlastné náklady. V prípade nedodržania kvality dodaného tovaru (podľa kontrolnej skúšky), ktorý je už prevzatý kupujúcim, predávajúci zabezpečí nové bezchybné plnenie na vlastné náklady a uhradí kupujúcemu všetky výdavky a škody spôsobené dodávkou nekvalitného tovaru.
6. Predávajúci poskytuje záručnú dobu na tovar v trvaní 24 mesiacov odo dňa dodania Tovaru.
7. Predávajúci zodpovedá za to, že tovar zodpovedá technickým a kvalitatívnym podmienkam podľa zmluvy a že počas záručnej doby bude mať vlastnosti dohodnuté v zmluve a v súťažných podmienkach verejného obstarávania.
8. Počas záručnej doby má kupujúci právo požadovať dodanie náhradného tovaru. Predávajúci sa zaväzuje odstrániť vady dodaného tovaru / dodať chýbajúce množstvo Tovaru na vlastné náklady bez zbytočného odkladu po uplatnení písomnej reklamácie objednávateľa najneskôr do troch dní od doručenia písomnej reklamácie.
9. Predávajúci zodpovedá za všetky škody na predmete kúpy až do jeho prevzatia kupujúcim v mieste dodania.
10. Predávajúci prehlasuje, že tovar nie je zaťažený právami tretích osôb.

**VI.**

**Platobné podmienky a fakturácia**

1. Kupujúci neposkytuje finančný preddavok ani zálohu na kúpnu cenu.
2. Predávajúci vyhlasuje, že kúpna cena podľa Prílohy č. 1 je úplná, maximálna a záväzná, že zahŕňa všetky náklady predávajúceho ním vynaložené až do doby dodania tovaru kupujúcemu.
3. Zmluvné strany sa dohodli, že pre prípad vzniku sporu sa má za to, že predávajúci získal všetky informácie a v ním ponúknutej kúpnej cene ich zohľadnil. Predávajúci sa nemôže dovolávať zvýšenia kúpnej ceny najmä z dôvodu, že mu neboli známe alebo poskytnuté všetky potrebné informácie a podklady.
4. Podkladom pre úhradu kúpnej ceny bude faktúravystavená predávajúcim až po riadnom prevzatí tovaru kupujúcim, na základe objednávok. Na účely fakturácie sa za deň prevzatia tovaru kupujúcim považuje deň podpísania dodacieho listu oprávnenou osobou objednávateľa. Fakturácia sa vykonáva na základe písomnej objednávky vystavenej kupujúcim a dodacieho listu o prevzatí objednaného množstva tovaru potvrdeného vážnymi lístkami.
5. Splatnosť faktúry je 60 dní od dňa doporučeného/osobného doručenia faktúry do podateľne objednávateľa.
6. Zmluvné strany vzájomne dohodli nasledovné podmienky fakturácie:

* predávajúci je povinný fakturovať iba skutočne dodané množstvo tovaru odsúhlasené kupujúcim na dodacom liste minimálne v rozsahu „súhlasím, pečiatka objednávateľa a podpis objednávateľa“,
* Dodací list spolu s vážnym lístkom musí byť neoddeliteľnou súčasťou faktúry,
* faktúra musí spĺňať všetky náležitosti daňového dokladu a musí byť vystavená tak, aby bolo možné spoľahlivo vykonať jej vecnú a finančnú kontrolu.

1. Ak faktúra bude vystavená bez predloženia dodacieho listu a vážnych lístkov alebo bez odsúhlasenia dodacieho listu objednávateľom alebo v sume nad rámec dodaného tovaru alebo v rozdielnej výške súm jednotkovej ceny za tovar ako uvedenej v Prílohe č. 1, a to čo i len z nedbanlivosti alebo omylu predávajúceho, alebo ak faktúra nebude obsahovať všetky náležitosti v zmysle zákona č. 222/2004 Z. z. o dani z pridanej hodnoty v znení neskorších predpisov platí, že faktúra nie je spôsobilá na jej úhradu, objednávateľ nie je v omeškaní s úhradou kúpnej ceny a je oprávnený vrátiť faktúru predávajúcemu na doplnenie. Vrátením faktúry sa preruší splatnosť faktúry a nová lehota splatnosti začína plynúť od doručenia novej riadnej faktúry.
2. Faktúra sa považuje za zaplatenú dňom pripísania úhrady na účet predávajúceho.
3. Kupujúci je oprávnený započítať akúkoľvek svoju i nesplatnú pohľadávku, ktorú má voči predávajúcemu, s pohľadávkou, i nesplatnou, ktorá vznikne z tejto zmluvy predávajúcemu voči kupujúcemu. Zápočet pohľadávok môže kupujúci uplatniť pri úhrade faktúry predávajúceho.
4. Zmluvné strany sa dohodli, v rozsahu v akom to právne predpisy pripúšťajú, že vylučujú právo predávajúceho započítať akúkoľvek jeho pohľadávku voči kupujúcemu oproti akejkoľvek pohľadávke kupujúceho.

**VII.**

**Porušenie zmluvných podmienok**

1. V prípade nezaplatenia faktúry v termíne jej splatnosti kupujúcim je predávajúci oprávnený fakturovať úrok z omeškania z neuhradenej sumy za každý aj začatý deň omeškania vo výške podľa § 369 ods. 2 Obch. zákonníka.
2. Zmluvné strany sa dohodli, že v prípade ak sa preukáže, že

* dodaný tovar nezodpovedá kvalite vymienenej objednávateľom v Zmluve je predávajúci povinný zaplatiť zmluvnú pokutu v dohodnutej výške 5% z celkovej kúpnej ceny bez DPH uvedenej v článku IV ods. 3 zmluvy, alebo ak
* ktorékoľvek vyhlásenie predávajúceho uvedené v tejto Zmluve je nepravdivé ku dňu uzatvorenia Zmluvy alebo sa takým stane počas platnosti a účinnosti Zmluvy alebo ak predávajúci poruší akúkoľvek informačnú alebo oznamovaciu povinnosť uvedenú v tejto zmluve alebo zákone je predávajúci povinný zaplatiť zmluvnú pokutu v dohodnutej výške 250 € za každé jednotlivé porušenie povinnosti predávajúceho zvlášť a to aj opakovane.

1. V prípade, že predávajúci nedodrží termín plnenia dodávky tovaru podľa článku II ods. 5 zmluvy alebo podľa jednotlivej objednávky a nedodá tovar včas podľa článku III ods. 4, ods. 5, alebo poruší povinnosť v článku V ods. 8, kupujúci je oprávnený uplatniť si zmluvnú pokutu vo výške 5% z kúpnej ceny z chýbajúcej časti tovaru, s ktorou je predávajúci v omeškaní a to za každý aj začatý deň omeškania. Ak omeškanie trvá viac ako 10 dní predávajúci je oprávnený odstúpiť od zmluvy a žiadať popri uvedenej zmluvnej pokute náhradu škody od predávajúceho. Za škodu sa považuje aj obstaranie/dodanie tovaru prostredníctvom tretej osoby na účet ( náklady) predávajúceho.

**VIII.**

**Subdodávatelia a register partnerov verejného sektora**

1. Predávajúci nesmie predmet zmluvy ako celok odovzdať na dodanie inému subjektu. Časť predmetu zmluvy môže predávajúci odovzdať na vykonanie svojmu subdodávateľovi uvedenému v zozname subdodávateľov, ktorý tvorí osobitnú prílohu tejto zmluvy. Predávajúci predkladá v Prílohe č. 3 k tejto zmluve zoznam všetkých svojich subdodávateľov (identifikačné údaje a predmet subdodávky) a údaje o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Až do splnenia tejto Zmluvy (aj počas plynutia záručnej doby) je predávajúci povinný písomne vopred oznámiť kupujúcemu akúkoľvek zmenu údajov o subdodávateľovi.
2. Súhlas kupujúceho s dodaním časti predmetu zmluvy prostredníctvom subdodávateľa nezbavuje predávajúceho povinnosti a zodpovednosti za činnosti subdodávateľa.
3. Predávajúci je oprávnený kedykoľvek počas trvania zmluvy vymeniť ktoréhokoľvek subdodávateľa, a to za predpokladu, že nový subdodávateľ disponuje oprávnením na príslušné plnenie zmluvy podľa § 32 ods. 1 písm. e) ZVO, ako aj spĺňa povinnosť zápisu do registra partnerov verejného sektora, ak zákon pre takéhoto subdodávateľa tento zápis vyžaduje. Najneskôr 5 dní pred prijatím subdodávky od nového subdodávateľa, alebo od uzavretia zmluvné vzťahu s novým subdodávateľom (podľa toho ktorá udalosť nastane skôr), je predávajúci povinný oznámiť kupujúcemu (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu meno a priezvisko, adresa pobytu, dátum narodenia a zároveň predložiť kupujúcemu doklad preukazujúci, že nový subdodávateľ spĺňa podmienku účasti osobného postavenia podľa § 32 ods. 1 písm. e) ZVO pre daný predmet subdodávky. Až do splnenia tejto zmluvy je predávajúci povinný oznámiť kupujúcemu akúkoľvek zmenu údajov o novom subdodávateľovi. Povinnosti uvedené v ods. 1. a ods. 3. tohto článku zmluvy nie je predávajúci povinný plniť v prípade subdodávateľov, ktorí mu dodávajú tovary.
4. Počas trvania zmluvy je predávajúcioprávnený zmeniť subdodávateľa uvedeného v Prílohe č. 3 tejto zmluvy výlučne na základe dodatku k tejto zmluve.
5. Kupujúci v zmysle ustanovenia § 41 ods. 4 Zákona o verejnom obstarávaní určuje pravidlá pre zmenu subdodávateľa počas plnenia tejto zmluvy tak, že subdodávateľ, ktorého predávajúci navrhne na zmenu musí spĺňať podmienky účasti týkajúce sa osobného postavenia podľa ustanovenia § 32 ods. 1 Zákona o verejnom obstarávaní. predávajúci je povinný najneskôr 5 dní pred tým, ako má nastať zmena subdodávateľa, kupujúcemu doručiť písomné oznámenie o zmene subdodávateľa, ktoré bude obsahovať minimálne:

* podiel na predmete kúpy, ktorý má subdodávateľ dodať,
* identifikačné údaje subdodávateľa vrátane údajov o osobe oprávnenej konať za subdodávateľa v rozsahu meno, priezvisko, adresa pobytu a dátum narodenia,
* čestné vyhlásenie, že subdodávateľ spĺňa podmienky účasti týkajúce sa osobného postavenia podľa § 32 ods. 1 Zákona o verejnom obstarávaní.

1. Kupujúci si splnenie podmienok určených pre subdodávateľa overí v zozname hospodárskych subjektov vedenom na Úrade pre verejné obstarávanie v zmysle ustanovenia § 152 Zákona o verejnom obstarávaní, prípadne vyžiadaním si dokladov od predávajúceho, týkajúcich sa subdodávateľa a preukazujúcich spĺňanie podmienok určených pre subdodávateľa. V prípade, ak predávajúci nebude postupovať v zmysle ustanovení tohto odseku, kupujúci je oprávnený od zmluvy alebo jej časti odstúpiť z dôvodu jej podstatného porušenia; náhrada škody a uloženie zmluvnej pokuty v zmysle tejto Zmluvy tým nie je dotknutá.
2. Subdodávatelia sú povinní spĺňať podmienky účasti týkajúce sa osobného postavenia, pričom nesmú u nich existovať dôvody na vylúčenie podľa § 40 ods. 6 písm. a) až g) a ods. 8 Zákona o verejnom obstarávaní. Ak subdodávateľ nespĺňa podmienky podľa predchádzajúcej vety kupujúci je oprávnený písomne požiadať predávajúceho o jeho nahradenie. Predávajúci je povinný do 5 dní od doručenia žiadosti podľa predchádzajúcej vety predložiť kupujúcemu návrh nového subdodávateľa.
3. Využitím subdodávateľa pri plnení predmetu zmluvy nie je dotknutá zodpovednosť predávajúceho za plnenie zmluvy (§ 41 ods. 8 Zákona o verejnom obstarávaní).
4. Ak došlo k výmazu subdodávateľa z registra partnerov verejného sektora, je predávajúci povinný túto skutočnosť oznámiť kupujúcemu a zároveň nahradiť takéhoto subdodávateľa subdodávateľom, ktorý bude spĺňať podmienky podľa § 2 ods. 5 písm. e) Zákona o verejnom obstarávaní, § 2 ods. 1 písm. a) bod 7 Zákona o registri partnerov verejného sektora a ak má povinnosť zapisovať sa do registra partnerov verejného sektora, musí byť v ňom zapísaný v zmysle § 11 zákona o verejnom obstarávaní.
5. Zmluvné strany sa dohodli za účelom zabezpečenia všetkých povinností predávajúceho podľa tohto článku zmluvy na zmluvnej pokute tak, že v prípade porušenia ktorejkoľvek z povinností týkajúcej sa subdodávateľov alebo ich zmeny zo strany predávajúceho má kupujúci okrem práva odstúpiť od zmluvy aj nárok na zmluvnú pokutu vo výške 5 % z ceny služby bez DPH, za každé porušenie ktorejkoľvek z vyššie uvedených povinností tohto článku zmluvy predávajúcim, a to aj opakovane. Zmluvné strany prehlasujú, že považujú dohodnutú výšku zmluvnej pokuty za primeranú vzhľadom na charakter a povahu zmluvnou pokutou zabezpečovaných povinností predávajúcim a cenu služby.

**IX.**

**Ukončenie zmluvného vzťahu**

1. Táto zmluva zanikne okrem uplynutia doby, na ktorú bola uzavretá aj písomnou dohodou zmluvných strán, písomným odstúpením od zmluvy niektorou zmluvnou stranou, zánikom ktoréhokoľvek účastníka zmluvy bez právneho nástupcu.
2. V prípade zániku zmluvy dohodou zmluvných strán, táto zaniká dňom uvedeným v tejto zmluve. V tejto zmluve sa upravia aj vzájomné nároky zmluvných strán vzniknuté z plnenia zmluvných povinností alebo z ich porušenia druhou zmluvnou stranou ku dňu zániku zmluvy dohodou.
3. Ak predávajúci koná v rozpore s touto zmluvou, súťažnými podkladmi, právnymi predpismi a na písomnú výzvu kupujúceho toto konanie a jeho následky v určenej lehote neodstráni, je kupujúci oprávnený od zmluvy odstúpiť, pričom nastávajú účinky odstúpenia od zmluvy v zmysle § 349 a nasl. Obchodného zákonníka. Predchádzajúca písomná výzva kupujúceho nie je potrebná v prípade odstúpenia od zmluvy zo strany kupujúceho v prípade podstatného porušenia zmluvy podľa bodu 4 tohto článku.
4. Kupujúci si vyhradzuje právo odstúpenia od zmluvy aj bez predchádzajúcej písomnej výzvy:
5. ak predávajúci nezačne dodávať Tovar
6. ak nie je predávajúci schopný dodať objednané množstvo Tovaru
7. nedodrží kvalitu tovaru podľa zmluvy a súťažných podkladov,
8. pre nedodržanie jednotkových zmluvných cien podľa zmluvy a cenovej ponuky predávajúceho,
9. ak nie je predávajúci schopný zabezpečiť dodanie objednaného množstva tovaru podľa tejto zmluvy ani prostredníctvom kupujúcim schválených subdodávateľov predávajúceho, alebo ak opakovane nedodrží dohodnutý čas plnenia pri akýchkoľvek troch samostatných plneniach (t.j. plneniach na základe troch objednávok).
10. ak omeškanie dlžníka s plnením akejkoľvek povinnosti trvá viac ako 10 dní
11. ak predávajúci postúpi akékoľvek pohľadávky (práva) vyplývajúce z tejto zmluvy na tretiu osobu
12. ak na miesto predávajúceho vstúpi iná osoba následkom právneho nástupníctva,
13. Odstúpenie musí mať písomnú formu a musí byť doručené druhej zmluvnej strane. Účinky odstúpenia nastávajú dňom doručenia odstúpenia druhej zmluvnej strane.
14. V prípade, ak nastanú právne skutočnosti majúce za následok zmenu v právnom postavení predávajúceho ako vyhlásenie konkurzu alebo povolenie reštrukturalizácie a vstup do likvidácie, použijú sa príslušné ustanovenia zákona č. 7/2005 Z. z. o konkurze a reštrukturalizácii a o zmene a doplnení niektorých zákonov a zákona č. 513/1991 Zb. Obchodný zákonník. Predávajúci je povinný oznámiť tieto skutočnosti kupujúcemu bez zbytočného odkladu po tom ako skutočnosti nastali. Ak tak neurobí, zodpovedá za škodu spôsobenú kupujúcemu v dôsledku porušenia tejto povinnosti a kupujúci má právo odstúpiť od zmluvy z dôvodu nepodstatného porušenia povinnosti.

**X.**

**Záverečné ustanovenia**

1. Pri riešení otázok výslovne neupravených touto Zmluvou sa zmluvné strany budú riadiť príslušnými ustanoveniami zákona č. 513/1991 Zb. Obchodného zákonníka v znení neskorších predpisov a ustanoveniami ostatných všeobecne záväzných právnych predpisov platných na území Slovenskej republiky.
2. Túto zmluvu možno meniť a dopĺňať len očíslovanými písomnými dodatkami podpísanými štatutárnymi zástupcami zmluvných strán.
3. Táto zmluva a je vyhotovená v dvoch rovnopisoch.
4. Zmluva sa uzatvára na dobu splnenia všetkých záväzkov zmluvných strán vyplývajúcich z tejto Zmluvy. Po uvedenú dobu je pre plnenie tejto Zmluvy zachovaná záväzná viazanosť ponuky dodávateľa.
5. Zmluvu je možné zrušiť písomnou dohodou zmluvných strán alebo odstúpením od zmluvy. Odstúpením od zmluvy zanikajú všetky práva a povinnosti strán zo zmluvy okrem práv na náhradu spôsobenej škody a ušlého zisku, práv na dovtedy uplatnené resp. zákonné sankcie, práv a povinností vyplývajúcich z ustanovení tejto Zmluvy a všeobecne záväzných právnych predpisov o poskytovaní záruky a zodpovednosti za vady tovaru, ktorý bol do odstúpenia dodaný, a iných práv a povinností, ktoré podľa ich povahy majú trvať aj po zániku Zmluvy odstúpením.
6. Zmluvné strany prehlasujú, že túto Zmluvu uzavreli slobodne a vážne, neuzavreli ju v tiesni ani za nápadne nevýhodných podmienok, pozorne si ju prečítali, porozumeli jej a nemajú proti jej forme ani obsahu žiadne námietky, ani návrhy na doplnenie, čo zástupcovia zmluvných strán plne spôsobilí na právne úkony a oprávnení konať v mene spoločnosti potvrdzujú vlastnoručnými podpismi.
7. Každá zo zmluvných strán sa týmto výslovne zaväzuje, že neprevedie nijaké práva a povinnosti (záväzky) vyplývajúce zo tejto Zmluvy, resp. jej časti na iný subjekt bez predchádzajúceho písomného súhlasu druhej zmluvnej strany. V prípade porušenia tejto povinnosti jednou zo zmluvných strán bude zmluva o prevode (postúpení) zmluvných záväzkov neplatná a zároveň druhá zmluvná strana bude oprávnená od tejto Zmluvy odstúpiť a to s účinnosťou odstúpenia ku dňu, keď bolo písomné oznámenie o odstúpení od tejto Zmluvy doručené druhej zmluvnej strane.
8. Predávajúci prehlasuje, že považuje dohodnuté výšky zmluvných pokút podľa tejto Zmluvy za primerané vzhľadom na charakter a povahu zmluvnou pokutou zabezpečovaných povinností predávajúceho a kúpnu cenu. Uplatnením alebo zaplatením zmluvnej pokuty nie je dotknuté právo kupujúceho na náhradu škody. Zaplatenie zmluvnej pokuty predávajúcim nezbavuje predávajúceho povinnosti, ktorej splnenie zmluvná pokuta zabezpečuje, ak nie je v Zmluve uvedené inak.
9. Medzi zmluvnými stranami je dohodnutá tzv. ,,domnienka doručenia“, t. j. každá odoslaná písomnosť sa považuje za doručenú momentom odmietnutia jej prijatia adresátom, alebo uplynutím tretieho dňa od uloženia písomnosti na pošte alebo uplynutím 12 hodín od okamihu odoslania písomnosti odosielateľom adresátovi, ak ide o mailovú komunikáciu.
10. Akékoľvek oznámenia či komunikácia podľa tejto zmluvy môžu byť doručené v písomnej forme osobne, kuriérom, doporučenou poštou, emailom, faxom na adresy zmluvných strán uvedené v záhlaví tejto Zmluvy alebo do rúk oprávnenej osoby konajúcej za zmluvnú stranu.
11. Táto Zmluva sa uzatvára na dobu určitú a to odo dňa nadobudnutia účinnosti zmluvy až do úplného splnenia všetkých zmluvných záväzkov spojených s predmetom zákazky. Zmluva nadobúda platnosť dňom podpisu štatutárneho orgánu oboch zmluvných strán a účinnosť dňom nasledujúcim po dni jej zverejnenia v Centrálnom registri zmlúv ([www.crz.gov](http://www.crz.gov)) v súlade s ustanovením § 47a ods. 1 zákona č. 40/1964 Zb. Občiansky zákonník v znení neskorších predpisov v spojení s ustanovením § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov.
12. Akékoľvek ustanovenie tejto Zmluvy, ktoré je alebo sa stane neplatným, nezákonným, neúčinným alebo nevynútiteľným podľa platného práva, nemá a ani v budúcnosti to nebude mať za následok neplatnosť, neúčinnosť alebo nevynútiteľnosť ostatných ustanovení Zmluvy. Zmluvné strany sú povinné v dobrej viere, rešpektujúc zásady poctivého obchodného styku rokovať tak, aby bolo neplatné, neúčinné alebo nevynútiteľné ustanovenie Zmluvy písomne nahradené iným ustanovením, ktorého vecný obsah bude zhodný alebo čo možno najviac podobný ustanoveniu, ktoré je nahradzované, pričom účel a zmysel Zmluvy musí byť zachovaný. Do doby, pokiaľ takáto Dohoda nebude uzavretá, rovnako v prípade, ak k nej vôbec nedôjde, použijú sa na nahradenie neplatného, neúčinného alebo nevynútiteľného ustanovenia iné ustanovenia Zmluvy a ak také ustanovenia nie sú, použijú sa ustanovenia slovenských právnych predpisov a inštitútov, ktoré sú upravené slovenským právnym poriadkom, pričom sa použijú také ustanovenia, ktoré zodpovedajú kritériám predchádzajúcej vety.
13. Zmluvné strany vyhlasujú, že sú si vedomé všetkých následkov vyplývajúcich z tejto Zmluvy, že ich zmluvná voľnosť nie je ničím obmedzená a že im nie sú známe okolnosti, ktoré by im bránili platne uzavrieť túto Zmluvu. V prípade, že taká okolnosť existuje zodpovedajú za škodu, ktorá vznikne druhej zmluvnej strane na základe tohto vyhlásenia.

**Záväznou a Neoddeliteľnou súčasťou kúpnej zmluvy vo forme príloh sú:**

Príloha č. 1 Návrh na plnenie kritéria

Príloha č. 2 Zmluvné množstvo

Príloha č. 3 Zoznam subdodávateľov (aj ak ide o plnenie bez využitia subdodávky)

Banská Bystrica, dňa: .....................................dňa:

Za objednávateľa: Za dodávateľa:

............................................................. .............................................................

Ing. Martin Turčan

predseda predstavenstva

Banskobystrickej regionálnej správy ciest, a.s.

...........................................................

**Ing. Róbert Machala**

podpredseda predstavenstva

Banskobystrickej regionálnej správy ciest, a.s.